“Οργή και αγανάκτηση” για τη δήλωση του δημάρχου Θεσσαλονίκης, Γιάννη Μπουτάρη, περί επιστράτευσης των εργαζομένων στον ΟΑΣΘ, εκφράζει με σημερινή ανακοίνωση το συνδικάτο των απασχολουμένων στον οργανισμό, οι οποίοι από το Σάββατο 17 Σεπτεμβρίου βρίσκονται σε επίσχεση εργασίας.

“Η προτροπή του για επιστράτευση των εργαζομένων, για το γεγονός και μόνο ότι αντίκειται στους νόμους του κράτους, δεν αρμόζει σε έναν θεσμό της πόλης και μάλιστα δημοκρατικά εκλεγμένο”, επισημαίνει στην ανακοίνωση ο πρόεδρος του συνδικάτου των εργαζομένων στον Οργανισμό Αστικών Συγκοινωνιών Θεσσαλονίκης (ΟΑΣΘ), Δημήτρης Τσερμενίδης.

Μεταξύ άλλων, ο ίδιος, εκπροσωπώντας τους 2.300 εργαζομένους στον οργανισμό, υπογραμμίζει στην ανακοίνωση: “δεν θα ασπαστούμε την μνημονιακή άποψη του δημάρχου, ότι οι εργαζόμενοι πλέον θα πρέπει να εργάζονται απλήρωτοι και αδιαμαρτύρητα σε συνθήκες γαλέρας και σύγχρονων γκούλαγκ”. Προσθέτει δε ότι οι εκπρόσωποι των εργαζομένων βρίσκονται ήδη στην Αθήνα, προκειμένου αύριο, στις 2 μετά το μεσημέρι, να προσέλθουν στη συνάντηση με τον υπουργό Υποδομών, Μεταφορών και Δικτύων, Χρήστο Σπίρτζη.

Υπενθυμίζεται ότι για τρίτη ημέρα σήμερα αστικά λεωφορεία δεν κυκλοφορούν στους δρόμους του νομού Θεσσαλονίκης, με τους εργαζομένους να βρίσκονται σε επίσχεση εργασίας από τις 17 Σεπτεμβρίου 2016, διεκδικώντας δεδουλευμένα δύο μηνών, Ιουλίου και Αυγούστου, ύψους άνω των 6 εκατ. ευρώ.